Slukkede julelys, høje brændstofpriser, krig i Ukraine og temperaturer, der får en til at spørge, om der mon overhovedet falder sne? 2022 har på mange måder været et specielt år, og det adresseres også i årets julesang fra TV2 Nord. - Det har været svært at skrive en julesang i år, for det er hårde tider, og mange har det lidt klemt, siger Jesper Sidelmann, der sammen med Sørine Bager har skrevet ”Vi skal ha’ jul i år”. Alligevel synes han, at det er lykkedes at lave en julesang, der behandler de alvorlige emner med humor og distance. - Vi prøver at tage lidt pis på det hele, men på en sød måde, siger han. Hør julesangen her – artiklen fortsætter under videoen. Vil booste julehumøret Det er fjerde gang, værterne på TV2 Nord ifører sig nissehuer og kaster sig ud i at indspille en julesang. Formålet er som altid at sprede julestemning - og det er måske ekstra tiltrængt i år. - I en tid med nyheder om dyre elregninger og høje priser på smør og juleand i supermarkederne, så er det dejligt at kunne varme sig på en god julesang. Tænk, hvis vi med sangen er med til at booste julehumøret hjemme hos nordjyderne for en stund - det vil vi gerne, siger redaktionschef Anne Christensen. Hos studievært Pia Beltoft har julehumøret i hvert fald fået et løft. - Jeg kom virkelig i julestemning, da vi optog sangen i begyndelsen af november, sige Pia Beltoft, der gik direkte hjem og pyntede op til jul med sin datter efter optagelserne. Mere poppet TV2 Nords julesang anno 2022 er mere funky end tidligere og er blandt andet inspireret af en god blanding af Justin Timberlake, Andreas Odbjerg og Lord Siva. - Vi ville gerne gøre det mere poppet og dansevenligt, siger producer Jesper Sidelmann. I modsætning til tidligere år har der ikke været en forsanger. I stedet synger flere af værterne med på hvert vers. - Rent sangmæssigt har det været en udfordring, men der havde vi god assistance i Jesper, som er vant til at arbejde med de store stjerner, så vi var i meget kyndige hænder, siger Pia Beltoft. Både hun og Jesper Sidelmann er tilfredse med det endelige resultat. - Vi håber, det bliver en sang, folk vil nynne med på derude, siger Pia Beltoft. Se værternes tidligere julesange her:

Referat:
I TV2 Nords julesang "Vi skal ha' jul i år" ser værterne tilbage på året, der er gået, og finder det gode julehumør frem.